Temeljem  članka 60. Statuta Grada Delnica (SN PGŽ 28/09, 41/09, 11/13, 20/13, 6/15, SN GD 1/18, 3/18 i 9/18), Gradonačelnik dana 30. siječnja 2019. godine objavljuje sljedeći:

**JAVNI POZIV ZA SUFINANCIRANJE PROJEKATA**

**IZ PODRUČJA IZDAVAŠTVA U 2019. GODINI**

**I.** Predmet ovog javnog poziva je prikupljanje ponuda za sufinanciranje projekata iz područja izdavaštva u Gradu Delnicama u 2019. godini.

**II.** Ciljevi javnog poziva su financijski podupirati tiskanje knjiga delničkih autora.

**III.** Pravo sudjelovanja na javnom pozivu imaju fizičke i pravne osobe čije je sjedište (za pravne osobe), prebivalište (za fizičke osobe), ili koje uzastopno višegodišnje djeluju na području Grada Delnica, a njihovi su projekti od interesa za Grad Delnice.

Svaki prijavljeni projekt mora imati zasebnu prijavu.

Za sufinanciranje izdavaštva (zbirka pjesama, romana…) obavezno treba priložiti vlastoručno potpisanu recenziju renomiranog stručnjaka sa znanstvenim odnosno umjetničkim zvanjem u predmetnom području.

**IV.** Pri odabiru ponuđenih projekata prednost će se dati i podržati prije svega:

* djela autora i izdavača, koje su od posebnog umjetničkog, stručnog i znanstvenog interesa i značaja za razvitak i jačanje identiteta i posebnosti Grada Delnica, promicanje kulturne baštine Grada Delnica te autohtonog jezičnog i glazbenog izričaja,
* djela mladih autora,
* izdanja koja istražuju i njeguju dijalektalni izričaj.

**V. Ukupna planirana vrijednost javnog natječaja je 20.000,00 kuna. Financijske potpore za pojedini projekt odobravaju se do maksimalnog iznosa od 5.000,00 kuna. Okvirni broj projekata je 6.**

**VI. Prijavitelj će Gradu Delnicama biti dužan donirati maksimalno 10% naklade tiskanog djela, što će biti definirano Ugovorom.**

**VI. Rok za podnošenje prijedloga je do raspodjele predviđenih sredstava, a najkasnije do 1. travnja 2019. godine.**

**VII.** Prijava ponuditelja za provedbu projekta može se dobiti u Gradu Delnicama, Trg 138. brigade HV 4 i na web stranici Grada Delnica ([www.delnice.hr](http://www.delnice.hr)), koja sadržava sljedeće:

1. Obrazac 1 - Ponuda za provedbu projekta iz područja izdavaštva u 2019. godini,

2. Obrazac 2 - Podaci o projektu,

3. Preslike dokaza o prijavi projekata na natječaje Ministarstva, Primorsko-goranske županije te ostale izvore financiranja (ukoliko postoje),

4. Životopis autora/voditelja projekta.

**Napomena:** Obrasci ponuditelja obavezno sadrže detaljno razrađen financijski plan kao i detaljan opis projekta i isti se dostavljaju u prilogu ponude. Na zahtjev stručnih službi Grada Delnica, podnositelji zahtjeva po ovom Javnom pozivu dužni su dostaviti sva dodatna objašnjenja, a sve u cilju odabira najkvalitetnijeg projekta.

Prilikom procjene projekta ocjenjivati će se opisani troškovi u odnosu na predviđene aktivnosti kao i realnost visine navedenih troškova. U postupku ocjene projekta Povjerenstvo će ocjenjivati ekonomičnost ukupnog troškovnika i njegovih pojedinačnih stavki prema konkretnom i jasno izloženom programskom sadržaju prijavnice.

**VIII.** Pored gore navedenog podnositelji zahtjeva obvezni su dostaviti sljedeću dokumentaciju:

– ispunjene, potpisane i pečatirane obrasce prijave na Javni poziv,

– presliku važećeg rješenja o upisu u sudski ili drugi registar iz kojeg je vidljivo da je osoba registrirana za obavljanje djelatnosti iz područja izdavaštva,

**Napomena**: Pravne osobe koje se jave na ovaj javni poziv koje su koristile proračunska sredstva Grada Delnica za 2018. godinu, a koje su temeljem zaključenog ugovora bile u obavezi dostaviti financijska izvješća do roka utvrđenog ugovorom, Grad Delnice izvršit će uvid u dostavljenu dokumentaciju.

**IX.** Razdoblje provedbe projekta je do kraja kalendarske godine uz napomenu da će se priznavati svi prihvatljivi troškovi nastali u tekućoj godini.

Prihvatljivi troškovi su troškovi koji su izravno vezani za provedbu projekta.

Prije potpisa ugovora prijavitelj će morati priložiti dokaze da se za njega ili odgovornu osobu u pravnoj osobi ne vodi kazneni postupak te da ima podmirene sve doprinose prema državi, Gradu Delnicama i poduzećima u vlasništvu Grada.

**X.** Ponude za projekte (s prilozima) dostavljaju se Jedinstvenom upravnom odjelu Grada Delnica, preporučenom poštom ili izravnom dostavom u zatvorenoj omotnici (na kojoj treba stajati puni naziv, do (zaključno)**1. travnja 2019. godine**na adresu Grad Delnice, Trg 138. brigade HV 4, Delnice s naznakom „Prijava na Javni poziv za sufinanciranje projekata iz područja izdavaštva – NE OTVARATI“.

**Ponude za projekte s nepotpunom dokumentacijom kao i ponude koje se ne dostave (zaprime) do navedenog roka neće se razmatrati.**

**XI.**Gradonačelnik Grada Delnica izvršit će konačni odabir najboljih projekta, a u skladu s ocjenom Povjerenstva za procjenu programa zaprimljenih na Natječaj i osiguranim proračunskim sredstvima za 2019. godinu.

**XII.**Podnositelji zahtjeva će biti obaviješteni o odabiru projekta te će se sa istima sklopiti Ugovor o uvjetima korištenja sredstava.

**XIII.**Grad Delnice zadržava pravo provjere svih podataka iz ponude, kao i pravo odbacivanja iste u slučaju neistinitosti i netočnosti.

KLASA: 402-06/19-01/03

URBROJ: 2112-01-30-40-3-19-3

Delnice, 30. siječnja 2019. godine

**Grad Delnice**

**Gradonačelnik**

**Ivica Knežević, dipl.iur.**